**Indlæg på ISS generalforsamling 13 april 2023**

Tak for ordet, mit navn er Kim Breyen og jeg repræsenterer Dansk Aktionærforening.

Det er med stor glæde vi igen deltager i en fysisk generalforsamling. Det giver mulighed for en god dialog mellem aktionærer og selskab og en bedre gensidig forståelse for hvad der foregår.

Det er tilfredsstillende at se, at ISS har nået målene i den finansielle turnaround og arbejder målrettet med at sikre en indtjening på mindst 5%. I en virksomhed som ISS bør en indtjening på mindst 5% være kravet, for at driften giver langsigtet kommerciel mening. Det er godt at ISS viser indtjening pr segment pr halvår, og det vil være en forbedring når man også tør angive indtjening pr kvartal pr. segment.

Gennemsigthed er afgørende for aktionærerne og for ledelsens troværdighed. Ledelsen gør sig umage for at informere og forklare sammenhænge i driften og udviklingen over tid både fra 2021 og til 2023. Det giver en tryghed til os aktionærer.

ISS har dygtigt adresseret inflationen, så den ikke har haft negativ indflydelse. Inflation er en ny virkelighed, og jeg savner, at inflation adresseres mere specifik i forventningerne for 2023 og målsætning for 2024.

Sp: En organisk vækst på 4-6% i 2023 kan vel nås alene med den forventede inflation i 2023 – hvor stor er den forventede inflation, der er indregnet i forventningerne for 2023 og målene for 2024?

Sp: I målene for 2024 forventes en fri likviditet på mindst 60% af resultatet. Det forekommer umiddelbart lavt, da arbejdskapital jo er ret begrænset vurderet ud fra balancen. Kan I uddybe hvad de 40% indeholder?

ISS er nu nået næste fase og der tales om vækst, hvor jeg antager, at det er ud over inflationen. Som aktionær har vi desværre en erfaring med at fantastiske køb jo fint kan skabe indtjening – men også en goodwill post, der jo desværre ikke skal afskrives. Det betyder at man kan købe indtjening. I gode tider kan man problemløst låne til købene, så likviditet fortsat er god. Konjunkturer køre op og ned og i dårlige tider bliver gæld et problem og der skal ryddes op. Prisen betaler aktionærerne.

I rapporteringen mangler der helt nogen konkrete mål og krav for køb af ny aktivitet, udover at ledelse jo forsikre, at det sker i aktionærernes interesse.

Sp: Hvorledes sikres det at tilkøb giver en fornuftig forrentning af aktionærernes penge? Arbejdes der med krav til afkastet af investeringen inkl. immaterielle rettigheder, og følges der op på om et køb over tid levere de opstillede afkastkrav? Hvad er kravene?

Afslutningsvis vil jeg vil jeg gerne på dansk aktionærforenings investorernes vegne, udtrykke vores anerkendelse til ledelse og medarbejdere for at levere på de opstillede mål. Der skal også lyde et tillykke til vores dygtige direktør, der har kvalificeret sig til en ny spændende udfordring. Jeg er overbevist om, at bestyrelsen igen finder en dygtig direktør, der bringer ISS gennem den næste forbedringsfase.

Noter fra generalforsamlingen.

Vi blev igen modtaget meget positivt bl.a. med en bemærkning om at det var rart at nogle stillede spørgsmål.

CFO Kasper Fangel svarede kvalificeret og detaljeret på spørgsmålene.

I væksten for 2023 er der indregnet 4-5% inflation. Kunderne har ofte et ønske om at effektivisere og sparer, hvilket er indeholdt med en negativ vækst med 1%. ISS sparer så også 1% af omkostningerne. (Det efterlader en reel vækst på 1-2% i forventningerne til 2023.)

I målene for 2024 på 4-6% organisk vækst er der kun indregnet en inflation på 1-2% (Det betyder en reel vækst på 3-4%.)

De 40% der fragår i likviditeten er primært rente og skat samt en lille del til arbejdskapital.

KP bemærkede at det var fuldt ud forståeligt og rimeligt at vi spurgte ind til processen omkring køb. Han beskrev en meget kontrolleret proces med faste kriterier hvor strategisk fit, højere margin end den eksisterende og synergier blev nævnt. Kriterier for vurdering af prisens størrelse blev ikke nævnt da man ønskede at hold det internt. Det sidste er forståeligt.

ATP var repræsenteret. De sagde bl.a. at de stemte imod en ændring der ville øge rammen for variabel aflønning fra 100% til 150% af den faste løn. Jeg spurgte efterfølgende om hvad deres grænser var og han sagde at det var i niveau 100% for kort og langsigtet variabel bonus i alt. Det er et område vi også kunne forfølge.